Adamovas krauja
Adamovas krauja ir aizsargājams ģeoloģisks un ģeomorfoloģisks dabas piemineklis Krāslavas novada Ūdrīšu pagastā un, neliela daļa, Krāslavas pilsētas teritorijā. Krauja atrodas Daugavas labajā krastā lejpus Krāslavas, aizsargājamo ainavu apvidus Augšdaugava teritorijā. Adamovas krauja ir viena no Daugavas ielejas pamatkrasta kraujām. Dabas piemineklis ietver arī sānu gravas, dažāda vecuma iežu atsegumus, laukakmeņu bruģi Daugavas palienē un citus ģeoloģiskus veidojumus. Šeit ir ievērojama dažādu ģeoloģisko veidojumu koncentrācija salīdzinoši nelielā teritorijā. Kraujas pakājē, 7 metri virs ūdens līmeņa, atrodas Adamovas pleistocēna kūdras atsegums. No pamatkrasta paveras izcilas ainavas uz Daugavas senleju Adamovas un Skerškānu lokā. Ierīkota Adamovas taka.